Pixel-telefoner har fået understøttelse for Rumlig Lyd

Google udsendte for et par dage siden januar-opdateringen til sine Pixel-telefoner. Den indeholdte primært fejlrettelser, men der sneg sig også en interessant nyhed ind. Nemlig understøttelse af Rumlig Lyd eller spatial audio som amerikanerne kalder det.

Funktionen tager surround-lydsporet fra eksempelvis din streamingtjeneste og gør lyden i dine hovedtelefoner mere omsluttende. Altså fornemmelsen af at du har højtalere hele vejen rundt om dig, ligesom et surround-setup med rigtige højtalere.

Understøttelsen er at finde på Pixel 6, Pixel 6 Pro, Pixel 7 og Pixel 7 Pro. De to sidstnævnte modeller er tilgængelige i Danmark, sammen med Pixel 6a, som dog er sprunget over i forbindelse med understøttelsen af Rumlig Lyd.

Den nye mulighed er understøttet både på Bluetooth-enheder, men også kablede hovedtelefoner, som det ses nedenfor. Indstillingen til de kablede modeller findes under Indstillinger og Lyd. På Bluetooth-enheder slås det til på listen over dit tilsluttede udstyr.

Rumlig Lyd er tilgængelig på høretelefoner med ledning…

… Samt modeller tilkoblet via Bluetooth

Senere vil der komme en opdatering til Googles Pixel Buds Pro-hovedtelefoner, der muliggør en mere avanceret form for Rumlig Lyd, der tager højde for dit hoveds placering i forhold til skærmen. Præcis som det kendes fra Apples version af selv samme.

Et supportdokument fra Google fortæller at funktionen er tilgængelig på “supportede streamingtjenester, såsom YouTube, med 5.1-surroundlyd eller højere”. Hvilke yderligere tjenester der understøttes nævnes ikke, men hvis kriteriet blot er lyd i 5.1-format, så gælder det langt de fleste.

Funktionen er allerede tilgængelig og kræver blot at du opdaterer din understøttede Pixel til nyeste software.

Pixel-telefoner har fået understøttelse for Rumlig Lyd