Rygte: Et Google Smartwatch er lige om hjørnet – Pixel Wear?

Google har faktisk haft deres eget styresystem til smartwatches i flere år, Android Wear. Problemet er bare, at de mange ure der kører med styresystemet aldrig er blevet specielt populære. Og selv om både Samsungs Gear S3 og Huawei Watch er ganske udmærkede ure, er de aldrig blevet så populære som Apple Watch, der sidder ubestridt på tronen. Men Google har givet Android Wear en overhaling og omdøbt den til WearOS, og nu går rygterne på et helt nyt smartwatch – måske navngivet Pixel Wear.

Troværdige rygter

Det er den ganske pålidelige “leaker” Evan Blass, der var en af de første der startede rygterne:

Besides the Pixel 3, Pixel 3 XL, and second-gen Pixel Buds, a reliable source tells me — with high confidence — that Google's fall hardware event will also introduce a Pixel-branded watch. Have a great summer!

— Evan Blass (@_evanblass_) May 10, 2018

Der kan endda være flere ure på vej, for et andet rygte taler om tre modeller. Det kan dog også være forskellige udgaver af samme ur – for eksempel med og uden 4G, lidt som Apple Watch.

Google Assistent op håndledet

Ligesom Apple har tilføjet Siri til Apple Watch vil Google gøre meget ud af deres Assistent på et kommende smartwatch. Et nyt chipset fra Qualcomm (som firmaet i øvrigt har bekræftet at de udvikler sammen med Google) vil betyde, at uret kan lytte efter “OK Google” altid – på de nuværende ure aktiveres den digitale assistent først når uret holdes op. Assistenten vil også få flere og mere avancerede funktioner på uret.

Bedre batterilevetid

Et af de største problemer med smartwatches er, at batterilevetiden er virkelig skidt, men det føromtalte chipset kunne betyde, at Pixel Wear får væsentlig bedre batterilevetid end den nuværende generation. Et mere strømbesparende chipset kunne også gøre, at uret kan blive tyndere. De nuværende smartwatches fra andre producenter har en tendens til at være ret tykke og lidt klodsede.

Hvornår kan du købe det?

Pixel 3, den næste generation af Googles egen Android telefon, forventes lanceret til oktober, og vi kunne se uret til den tid også. I øvrigt venter vi her på redaktionen, at Pixel 3 bliver lanceret i Danmark også – sidste år var vi faktisk inviteret til lanceringen, men fik altså ikke telefonen. Måske fordi Google Assistent dengang ikke var klar på dansk – men det ventes, at den vil være klar meget snart. Så både ur og telefon kunne altså komme til Danmark engang til november.

Rygte: Et Google Smartwatch er lige om hjørnet – Pixel Wear?